答廬陵彭士先
作者：劉克莊
朝代：宋

paragraphs: 昔牧昌黎州，嘗負君詩債。
今使番君國，又辱君訪逮。
稍訝顔髮非，因感歲月邁。
君氣不惰歸，君詩有光怪。
乍觀祛目眚，徐聽驚耳聵。
奈何行推敲，不使坐賡載。
茫茫彭蠡津，衆水之所匯。
投竿鰲堪釣，拔劍鯨可膾。
茲事要力量，斯文極變態。
吾方困缿筩，君亦挑布袋。
人生并合難，况復各老大。